Sylvi Listhaug om bade-kritikken: «Mange har som mål i livet å vri og vrenge på alt jeg sier»
– Om jeg hadde jeg blitt mer forsiktig, så ville en eller annen ha hengt seg opp i det jeg sa uansett. Så det er ikke min greie. Jeg sier det jeg mener og gjør det jeg mener er riktig. Så får jeg heller bli kritisert for det. Jeg registrerer at det er et voldsomt engasjement der ute, på begge sider, sier Listhaug til VG. Etter to dagers latterliggjøring i sosiale medier, rister hun kritikken av seg. I stedet går Listhaug til motangrep mot Karin Andersen (SV), som sa at hun ikke hadde opplevd en millimeter av det flyktningene opplever: – Når Karin Andersen sier det var et PR-stunt, så var det slett ikke det, for det var mannskapet som spurte, og ikke mitt eget initiativ, sier Listhaug.– Andersen burde heller ta avstand fra det som virkelig var et PR-stunt, da hennes egen partileder Audun Lysbakken reiste til Lesvos midt i flyktningkatastrofen og sto der for å sanke norske stemmer under valgkampen. Det er større grunn å svare på det for henne, enn at jeg skal få kritikk for at jeg ville sette meg inn i hvordan folkene på den norske båten arbeider, legger statsråden til. Stormen mot henne startet etter reportasjen i Dagbladet tirsdag, etter at hun på oppfordring fra Redningsselskapet hadde hoppet i vannet og latt seg redde av mannskapet på «Peter Henry von Koss» - som er i Egeerhavet som en del av EUs Frontex-operasjon . Washington Post skriver torsdag om hvordan den norske innvandringsministeren tok på våtdrakt i et forsøk på å vise solidaritet med flyktninger. Den britiske avisen Independent - og flere andre utenlandske aviser og blogger - har også omtalt hendelsen.– Ble du bevisst misforstått etter uttalelsene på Lesvos, eller har kritikerne rett i at du uttalte deg nedlatende? – Jeg har lært meg til å leve med at mange har som mål i livet å vri og vende på alt jeg sier. Men jeg ble altså spurt av mannskapet om jeg hadde lyst til å hoppe ut og bli reddet. De ville vise meg hvordan de utfører livreddende oppdrag. Det sa jeg selvsagt ja til. Det er seks personer om bord, tre fra politiet og tre fra Redningsselskapet, som gjør en fantastisk jobb. Denne våren har de reddet mer enn 3000 menneskeliv. Mannskapet fortalte meg sterke historier og det ville være direkte uhørt om jeg som statsråd hadde sagt nei når de ønsket å vise meg jobben sin, sier Listhaug. SE BILDER - LES REPORTASJEN: Dette er Norges livreddere i flyktningkrisen – Men du sa at det må være fantastisk å bli reddet, når man ligger slik i vannet? – Det jeg sa, var at det går ikke an å sette seg inn i hvordan de menneskene har det, når de ligger i vannet. Men det man kan skjønne, også om man ikke har ligget i Middelhavet i våtdrakt, er hvordan det vil være å se en redningsbåt komme når du er i en slik situasjon. Det vil jeg tro at alle kan sette seg inn i må være helt fantastisk. Podcast: Hør VGs Hanne Skartveit intervjue Sylvi Listhaug om Donald Trump– Du er blitt et fluepapir for kritikk. Hvorfor tror du at du blir tatt så hardt? – Du får spørre de som kritiserer meg. Jeg vet ikke. Det er ikke å lett for meg å svare på. Jeg er opptatt av å svare saklig og få fram det som er viktig. I denne saken er det at vi forlenger avtalen med Redningsselskapet slik at de fantastiske heltene på denne båten skal jobbe seks måneder til med å redde folk i området. Og at vi gir 10 millioner kroner til Redningsselskapet for at de skal lære opp lokale livreddere. – Hvordan tar du selv slike runder? – Jeg er helt avslappet., Det er så mye at det er vanskelig å ta til motmæle mot alt. – Du fikk også mye kjeft da du ble landbruksminister i 2013? – Ja, men det roet seg ned etter hvert. Dette området som jeg nå har ansvaret for, er veldig følsomt. Det handler om mennesker, og ingenting er A4.– Får det deg til å tenke deg grundigere om før du uttaler deg offentlig? – Nei, jeg legger ikke bånd på meg Jeg forsøker å være saklig og si det jeg skal gjøre. Så vil det sikkert alltid være noen som er uenig, og som kanskje har problemer med meg som person. Sånn er det bare. – Har du fått støtte fra statsminister Erna Solberg underveis? – Jeg har et veldig godt forhold til Erna Solberg. Hun er en fantastisk flink sjef og kan dette området veldig godt. – Har du hørt fra henne etter besøket i Hellas? – Når jeg snakker med henne og hva hun sier, skal jeg ikke si noe om i avisene, sier Listhaug.Karin Andersen påpeker at hun ikke har kritisert Listhaug for å reise til Hellas – men for selve stuntet. – Hun burde ha takket nei til stuntet fordi hun burde forstått at det ville ta oppmerksomheten bort fra tragediene, sier Andersen til VG. Hun avviser at partileder Lysbakkens tur til Hellas var et PR-stunt. – Lysbakken dro til Hellas da flyktningkrisen eksploderte og regjeringen satt passiv og foretok seg ingenting, så den kritikken avviser jeg. Det var ikke noe PR-stunt og han badet ikke, men forsøkte å få oppmerksomhet om noe som viste seg å få enorm betydning også for oss.
Etter to døgn i skuddlinjen etter at hun ble avbildet i overlevelsesdrakt i Middelhavet, sier innvandringsminister Sylvi Listhaug (Frp) at hun overhodet ikke har tenkt å dempe seg.